तुर्की भूकंप में एक हजार लोगों के मारे जाने की आशंका  
पूर्वी तुर्की में 7.3 की तीव्रता वाले भूकंप के झटके आए और आशंका है कि इससे धराशायी हुई इमारतों के मलबे में एक हजार लोग मृत पड़े हो सकते हैं।
पूर्वी तुर्की में 7.3 की तीव्रता वाले भूकंप के झटके आए और भूकंप विज्ञान संस्थान ने आशंका जताई है कि इससे धराशायी हुई इमारतों के मलबे में एक हजार लोग मृत पड़े हो सकते हैं।  देश में हाल के वर्षों में यह सबसे तेज भूकंप है। भूकंप के पहले झटके बाद कुर्द बहुल वान शहर में कई झटके आए।  इस्तांबुल स्थित कांदिली भूकंप विज्ञान संस्थान के प्रोफेसर मुस्तफा इर्दिक ने कहा, भूकंप में 500 से एक हजार लोगों के मारे जाने की आशंका है।   इससे पहले आई मीडिया रिपोर्टों में भूकंप में हताहत हुए लोगों के बारे में नहीं बताया गया था लेकिन यह आशंका जताई गई थी कि धराशायी इमारतों के मलबे के नीचे बड़ी संख्या में लोग दबे हुए हो सकते हैं। अधिकारियों ने कहा कि वे नुकसान का आकलन करने के लिए संघर्ष कर रहे हैं। अनातोलिया संवाद समिति ने बताया कि वान शहर में कम से कम 50 लोगों को अस्पताल में भर्ती कराया गया है।